
  1. KAPITTEL


  Det sterke lyset på himmelen var delvis dekket av grå­marmorerte skyer som passerte i rasende fart. Linn satt som blendet i båten. Den lille skjærgårdsjeepen vugget i bølgene og fikk fart på oppkastet som var på vei fra magen. Det ­sprutet utover båtripa. At det var Ola plaget henne ikke. Ikke slik det burde, men det tvang frem ting hun trodde var gått i dvale. Synet av den døde kroppen fikk Linn Knudsen Bye til å huske. Huske da hun ble hentet av barnevernet i det falle­ferdige huset i Gårdalen. Hentet fra stedet hun burde vært trygg, ikke trengt å kjempe mot tre voksne mennesker som røsket henne med seg med makt. Uanfektet av skrikene. Uberørt av tårene.


  Linn var bare et lite barn da det skjedde. Hun husket hun satt alene på en rød kjøkkenstol og tittet ut av ­vinduet. ­Glodde på det store treet med kvister som skrapte på ­hus­­­­­­­veggen og av og til skremte henne om natta.


  Ansiktet var vått av tårer. Fuktige hårtjafser blåste inn i ­munnen. Det smakte salt. Så salt at Linn tenkte på sitron og tequila. At hun faktisk kunne trengt det nå. Hun slapp et hikst ut av munnen, og feide håret vekk fra ansiktet. Løftet de brennende øynene mot den røde kjeledressen. Ola ­dinglet livløs. Han hadde en renneløkke rundt halsen, et tykt tau Linn ikke kunne se hvor var festet, men som holdt ­kroppen hans hengende. Hun tvang seg til å se på ham, se på ­ansiktet som lyste blekt og linjeløst. Blod som hadde størknet i ­tinningen, og en stripe hadde rent nedover kinnet og endt i skjeggstubbene. Føttene hans nådde ikke til vannflata, men den ene gummistøvelen hadde falt av. Den lå og duppet i vannet like ved et skjær. Lyste militærgrønn gjennom det brune nettet av smelltang.


  Synet av halvbroren ga Linn trang til å klappe. Noe fanden­ivoldsk strømmet gjennom henne, fra tåspissen og opp til hårrøttene på hodet. Som et ilende, vellystig grøss. Det var så fortjent. Den kjølige vinden ristet i henne, fant ­veien under vindjakka. Blåste opp ryggraden og ulte i ­nakken, i ­ørene. Forandringen i henne ga Linn lyst til å skrike. Hyle hemnings­løst. Tømme seg for alt hun hadde av innvendige arr.


  Båten dunket hardt mot en stein, og hun holdt på å falle. Linn fikk tak i rattkonsollen i siste øyeblikk før hun trynet på dørken. Det pep i brystet som ved et astmaanfall. Hun måtte ta seg sammen nå.


  «Rolig, Linn. Trekk pusten dypt».


  Hun hørte psykologens stemme. Slik han pleide å ­snakke til henne. Han hadde hjulpet henne så mange ganger. Her hadde hun bare seg selv.


  «Dette fikser du, Linn.»


  Hun snakket til seg selv. Høyt. Og hørte at stemmen pep falskt og ugjenkjennelig. Den lød som en sprekkeferdig ­ballong når tuten ble dradd ut mellom pekefinger og ­tommel, og lyden ble til en marghulende pipekonsert. Hun ble grepet av en uimotståelig trang til å le. Slippe ut en hul latter, som om hun var på teater. For dette her var ikke virkelig. Hun nektet å tro på det. Det kunne ikke være virkelig. Hun var bare en uskyldig tilskuer til noe ubegripelig. Som i en absurd skrekkfilmscene der hun, Linn Knudsen Bye, motvillig var innleid som skuespiller.


  «Hallo?» ropte hun opp mot svaberget. «Er det noen her? Jeg vil ikke likevel!»


  Ingen svarte. Var hun likvel alene? Hun kjente på ­bakhodet. Var i en forvirret tilstand; tenkte ikke klart. Så ikke klart. Det var som om noen hadde trukket en nylonstrømpe over hodet hennes.


  Kvalmen lå i spiserøret. Hun svelget og svelget. Ola var død for helvete, han var det. Det var faktisk ikke tull.


  Erkjennelsen pirket i samvittigheten, virret i hevn­tankene, og krasjet i rettferdighetsfølelsen. Alt rørt sammen i en ­heksegryte av uutholdelige inntrykk. Huden snurpet seg rundt henne. Lukten av Ola, av død kropp, rev i nesa.


  Minnene fra en annen tid, om det å være nær uten å ville det. Om klam hud og duften av sprit.


  Hun trakk blikket vekk fra liket og bøyde hodet. Skvatt til da hun fikk øye på den gule bøtta på dørken. Bøtta med to hodeløse fisk som skubbet rundt i det blodige vannet. Hadde hun fisket dem? Ja, det måtte hun ha gjort. Hvordan kunne hun ha glemt det?


  Linn stakk hånden ned i bøtta, og løftet den ene seien. Kjente at den dirret i grepet. Det var fortsatt kraft i fiskekroppen, finnene skrapte henne i huden. Hva skulle hun ­gjøre med dem?


  Hun hørte et sus over hodet. To skygger gled over ­vannet, og som på kommando slang hun fiskekroppene over bord. Så hvordan gråmåkene slukte dem delvis, og fløy tunge i kroppen over liket av Ola. De landet på hver sin topp av holmen og fordøyde måltidet, mens de stirret vaktsomt på henne med kulerundt rosinblikk.


  Linn reiste seg og helte restene av blod og fiskeslo ut av bøtta, fylte den med friskt sjøvann og skylte båtripa ren for skitt og eget oppkast.


  Hva skulle hun foreta seg?


  Hun la hodet bakover. Lot øynene gli over holmen. Festet dem på fyret, på den sylinderformede bygningen der hvit- malingen i årenes løp var blitt gråaktig. Synet ga henne en emmen følelse. Lille Torungen fyr som engang fremsto som høyreist og uskyldshvitt. Nå var glansen borte. Kun en solid ring av rødmaling klamret seg fast.


  Linn måtte komme seg vekk. Kunne ikke vente lenger. ­Ville ikke se mer på Ola. Hun hadde sett nok. Mer enn nok. ­Vinden kjølte henne hjelpsomt i ansiktet da hun satt ­motoren i revers og rygget båten, manøvrerte mellom alle de små skjærene som vaket i bølgene. Hun snudde baugen ­riktig ­retning, bort fra fyret.


  Trykket i hodet var overopphetet. Hvor skulle hun dra nå? Hjem til den tomme leiligheten? Var det noen vits i å dra hjem?


  Hun var nødt til å koble detaljene i alt som var blitt så ­utydelig for henne. Alt som hadde skjedd. Hva hadde ­egentlig skjedd?


  Hun ga full guffe inn mot Galtesund og Seilerhytta. Den ­pyramideformede bygningen dukket frem på høyre side som et rødt kunstverk i vannet. Linn hadde vanket i seiler­miljøet. Hun hadde likt seg veldig godt. Inntil «Torungenmannen» hadde «sjekket inn» og gjort livet til et helvete. Å ­passere ­akkurat nå var som et pust fra fortida. Som truet henne til taushet. Fortsatte å terrorisere henne i tankene. For den dagen Torungenmannen dukket opp igjen, hadde Linn ­sjekket ut av livet og inn i psykiatrien.


  Hun svimlet og klamret seg til rattet, stanset båten og ble liggende i ro. Lå og gynget i vannet. Før hun i det hele tatt forsto handlingsmønsteret, hadde hun tatt tak i fiskeveska og slengte den overbord. Ubehaget var blitt en seig klump i ­halsen. Veska fløt i vannskorpa helt til vannet trakk i ­gjennom og dro den med seg ned i mørket. Etterlot luft­bobler som danset heftig i noen sekunder før også de ble ­borte og vannoverflata igjen ble dissende gråblå.


  Hun ble sittende uten å røre seg. Hørte at en båt ­dunket forbi i nærheten. Ignorerte cabincruiseren med skrikende ungdommer som løftet armene og veivet til henne. Ropte til henne. Linn snudde hodet vekk. Hun hadde nok med å holde bevisstheten på et akseptabelt nivå. De kom tilbake nå, ­stemmene i hodet. Stemmene som lekte frekt med henne. Rystet henne. Kommanderte. Fortalte henne hva hun ­måtte gjøre, burde gjøre. Hun nektet å høre på dem igjen. Linn ­visste altfor godt hva det kunne føre til.


  Hun burde ringe politiet. Fortelle om Ola. Om liket hun hadde sett på Lille Torungen. Selv om tanken på å ringe dem ga henne frysninger, tvang hun de skjelvende fingrene til å hente mobilen frem fra lomma. Nummeret til nødetaten hadde hun lagret. Det var bare å trykke én gang.


  Ikke trykk, sa stemmene i hodet. Trykk, Linn, sa ­fornuften.


  Ringelyden var uutholdelig lang. Hun måtte stålsette seg for ikke å kaste telefonen ut i vannet.


  «Det er politiet.» sa en stemme i den andre enden.


  «Det er Linn Knudsen Bye.» svarte hun. Tennene ­begynte å klapre i munnen. «Det henger en død mann ved Lille ­Torungen. I et tau. Ola.»


  Stemmen hennes brast som et morknet syltetøystrikk. Hånden ristet.


  «Trekk pusten dypt …» sa den vakthavende politimannen ved Agder politidistrikt. «… og pust langsomt ut igjen.»


  Den dype stemmen roet henne, selv om hun fortsatte å ­stotre, fortsatte å svelge deler av setningen. Politimannen bad henne trekke pusten en gang til.


  «Jeg er i båten», sa hun og pustet. «Hjelp meg!»


  «Vi skal hjelpe deg.» sa han. «Alt som står i vår makt skal vi gjøre for å hjelpe deg.»


  Uforberedt på vennligheten, begynte hun å hikste. Det var som et jordskjelv med et var over henne.


  «Hør på meg, Linn», sa han. «Nå starter du båten og ­legger til ved Pellebrygga i Sandvika. Så kommer vi om noen få minutter.»


  Det gjorde vondt i brystet, i hodet og i halsen. Hun holdt på å bli kvalt. Båten vugget i kjølvannet av cabincruiseren med ungdommene.


  «Kan du gjenta navn og adresse?» sa politimannen.


  Hun prøvde å fatte spørsmålet. Det gikk langsomt. Å ­huske navn og adresse.


  «Linn Knudsen Bye», sa hun omsider.


  «Og adressen din?»


  «Pastellveien 15, His»


  «Flott», sa han. «Så bra. Er det din mobiltelefon du ­ringer fra?»


  Linn tok telefonen bort fra øret og sjekket den. Det var en iPhone 8 med hvitt deksel. Selvsagt var den hennes.


  «Ja,» svarte hun. «Hvems telefon skulle det ellers være?»


  «Ok. Nei. Nå skal vi se …»


  Han pratet litt om været. Det blåser friskt utpå i dag … Betjenten spurte deretter om hun hadde vært på konserten i Kolbjørnsvik, den ved Moringen pub. Den hadde ­nemlig han vært på. Skikkelig bra, selv om man sto tett i tett som sild i tønne. Han skulle ha en ukes restferie om en liten ­måned, men først ha vakt under Arendalsuka, den politiske ­festivalen med landets fremste politikere.


  «Jaha, ja», sa Linn, og tenkte at hun ikke kunne brydd seg mindre.


  Hun undret seg over at politimannen kunne tro det ­interesserte henne, som nettopp hadde funnet halvbroren død ute i havgapet. Det hadde ikke vært lenge siden hun så ham i live, Ola. Huden hennes nuppet seg, og angsten tok på ny strupetak. Samtidig var det etterhvert et og annet i den jevne duren fra stemmen til politimannen som virket ­beroligende på henne, for det rivende taket i brystet lettet.


  «Klarer du å starte båten din nå, Linn?»


  Der var stemmen hans igjen.


  Hun løftet hånden og vred om nøkkelen. En ­brummende lyd steg ut under dekselet fra motoren. Hun stirret over­rasket på den. Som om hun startet den for aller første gang i sitt liv.


  «Den starter fint, ja», sa hun til politimannen, og grep tak i rattet.


  «Supert, Linn», sa han. «Og nå har gutta lagt ut fra ­brygga. Snart kan du se politibåten med egne øyne.»


  Båtpropellen boblet i vannet. Det luktet bensin med olje- blanding. Linn satt spaken i gir og svingte på rattet.


  Skjærgårdsjeepen lystret momentant, og hun kjørte mot Pellebrygga på Hisøy.


  «Jeg er på vei over til Sandvika nå», sa hun, og la ­telefonen i hylla bak rattkonsollen.


  Det gamle Natoanlegget ved Sandvika fyr flimret forbi på hennes venstre side. I enden av Galtesund åpenbarte ­Arendal by seg med en kjede av hvite hus. Omtrent midt i, litt til ­venstre, ruvet den rødbrune Trefoldighetskirken.


  Noen minutter senere la Linn båten inntil Pellebrygga på Hisøy. Hun så blålysene komme mot seg i Galtesund. Politi­båten kom nærmere og nærmere. Linn la merke til betjentenes ansikter som lyste hvitt på lang avstand, og ­kjente at hode­pinen økte i styrke. Tankene hennes ble til hissige bier som ville ut. Hun ville snart miste grepet. Linn ante symptomene. Visste at hun ikke stort lenger kunne holde på ­fornuften, selv om hun prøvde med alle de kreftene hun ­hadde igjen.


  Akkurat da var det ikke lenger en trygghet i å møte ­redningen som var på vei. Ikke i hennes syke hode, for hun forsto alltid i overgangen at det var sykt. De utsendte politi­mennene forvandlet seg til uhåndterlige monstre. I det siste streifet av fornuft skjønte Linn at et nytt anfall var på vei. Akkurat et slikt anfall hun hadde for noen måneder siden da hun ble tvangsinnlagt på psykiatrisk avdeling.


  Linn så djevelhorn vokse ut fra politibetjentenes ­tinninger, og krøp sammen i båten. Holdt armene beskyttende rundt seg selv. Stålsatte seg mot uhyrene som flekket tenner og ­hånte henne. Politibåten som seilte opp på siden dunket hardt inn i hennes. Linn skrek. Det var som om huden ­løsnet. Som om hun revnet. Hun prøvde å si noe, protestere, men ­tungen ­vokste til en klebrig masse som ikke lot en lyd ­passere ­leppene. Hun frøs, og en tyngde la seg over bryst­kassa. Som om en bil rygget over henne og ble stående med sin ­uutholdelige vekt.


  «Linn Knutsen Bye?»


  Det ene monsteret snakket til henne. Stemmen var ­metallisk. Hun prøvde å dra seg unna, krype bort fra ham. I panikk tok hun tak i båtripa og ville velte kroppen ut i ­vannet. Klørne hans grep et godt tak i henne.


  «Sitt i ro,» skrek han. «Det er politiet.»


  Stemmen rispet som knivstål.


  Monsteret hoppet om bord i skjærgårdsjeepen. Linn ble liggende og riste som en presenning i stiv kuling, uten at hun klarte å stoppe. Den andre djevelen kom også ombord. De låste henne fast i solide politigrep.


  Linn skjønte at alt var over. Hun hadde ikke flere krefter igjen. Hadde ikke håp. Visste at djevlene kom til å føre ­henne rett ned i helvete! Hun sparket og spyttet i et siste desperat forsøk på komme seg løs, men klørne holdt henne fast. Hun skled bakover, og hodet smalt i båtripa for andre gang ­denne dagen. Hendene til et av monstrene festet seg rundt nakken som en kvelerslange. Hun kjente lukten fra ånden hans. ­Hørte stemmen hans gjennom suset i ørene, men ­fattet ikke ordrett hva han sa. En grå masse la seg over bevisst­heten og fjernet siste rest av evnen til å sanse.


  *


  Da Linn våknet, befant hun seg i et nakent rom. Hun ­hørte en vannkran slippe dråper i vasken. En søppeldunk sto på gulvet og fløt over av tørkepapir. Linn visste godt hvor hun var. Hun hadde vært på dette stedet før. Akkurat her i det samme beige rommet med en svak duft av desinfeksjons­middel. Hun slikket seg rundt munnen. Leppene var som sandpapir. Det knirket i madrassen da hun snudde seg mot vinduet. Det satt en mann i lenestolen. Hun kvakk til da en følelse av gjenkjennelse fløy gjennom henne. Lukten av ham var kjent. Profilen... Var det virkelig han? Kunne det være en sjanse for det?


  Brystet stakk, selv i den bedøvende tilstanden hun befant seg i. Selv i annerledes klær, og med ansiktet vendt mot vinduet, visst Linn at det var han. Hun tok hånden foran ­munnen for ikke å skrike. Det så ut som han sov. Hodet hans dinglet mot vinduskarmen. Kanskje hun kunne liste seg ut? Stikke av gårde uten at han oppdaget det?


  Hun hadde krampe i foten, og presset den mot senge­enden. En høylytt klaging fra stålkonstruksjonen fylte ­rommet, og fikk mannen til å fare opp av stolen. Faen! Hun hadde ­vekket ham!


  «Linn», sa han, og snudde ansiktet mot henne. «Er du ­våken?»


  Hun stirret på ham. Tunga klebet i ganen.


  «Ebbe», fikk hun frem. «Hvorfor er du her?»


  «Ekstravakt», sa han kort, og så på henne med likeglade øyne.


  Hun klødde på armen. Krafset i den med lange, ­flisete ­negler. Synet av Ebbe rev i henne, skrapte i hornhinnen. Hvordan skulle hun komme seg ut herfra nå? Linn snudde seg mot den andre siden, og slang beina over sengekanten. I det samme ble hun vár en høyfrekvent lyd, og fattet i tanke­kaoset at det var hun selv som skrek.


  Hun smekket munnen igjen. En smerte i bakhodet fikk hånden til å kjenne etter. Det var en kompress der. En kom- press?


  «Du har sydd tre sting i hodet ditt, Linn», sa Ebbe.


  «Husker du det ikke?»


  «Nei», sa hun. «Det husker jeg ikke.»


  Han reiste seg, og kom bort til henne. Nærheten svidde som tuppen av en glødende sigarett. Hun måtte komme seg ut nå, men beina ville ikke. Leggene dinglet slapt over senge­kanten.


  Det var som om de ikke ville lystre kommandoen hennes. De nakne beina glinset fargeløse som på en utstillings­dukke. Linn akte stumpen over sengekanten, og tippet overende. Faen, tenkte hun, og traff gulvet med et hult dump.


  Kulden fra linoleumsbelegget krøp inn i den sengevarme kroppen. Hun ble liggende urørlig på gulvet.


  «Kom igjen nå, Linn, så skal jeg hjelpe deg.»


  Ebbe svingte seg rundt fotenden av senga, og bøyde seg over henne. Berøringen fra fingertuppene hans gjorde henne kvalm. Styrken i armer og bein kom tilbake, og hun ­kravlet over gulvet, grep fatt i håndvasken på veggen, og prøvde å heise seg opp. Ebbe sto like bak henne, og pustet henne i nakken. Linn kjente at hun fikk dotter i ørene.


  «Gå vekk!» sa hun, og vred kroppen sin unna hans. ­Bildene snurret film i hodet. Det handlet om to barn. ­Gutten ­hadde tannregulering. Hun så ikke at han smilte, men ­metallet var synlig mellom leppene. En voksen mann dyttet ham ut av døra. Jentungen i hukommelsen ble alene med den andre mannen i rommet. Han var så sterk, holdt henne fast, og hun husket hvordan flettene danset.


  Linn åpnet øynene, og merket at hun siglet. Hun var varm og ør, knyttet hendene, og lot en tirade av bannord fosse ut av munnen.


  «Din faens jævel!» sa hun til Ebbe. «Hvorfor gjorde vi det?»


  Han grep henne rundt begge håndleddene, og klemte så hardt at fingrene visnet.


  «Ro deg ned.» sa han.


  «Nei!»


  Linn kjempet imot.


  «Ikke si det til noen», sa han og ristet armene hennes.


  «Det er det ingen vits i!»


  «Slipp meg», sa hun. Hjertet hamret. «Slipp meg din drittsekk!»


  Det sprutet gnister fra de grå øynene hans.


  «Hørte du hva jeg sa, Linn?»


  Hun vristet den ene hånden løs, og langet knyttneven ut mot ham av alle krefter. Traff ham i ansiktet. Hodet hans vinglet til siden, og blodet sprutet fra overleppa hans. Ebbe dyttet henne hardt unna, og nappet til seg alarmsnora som hang på veggen.


  Linn satt på gulvet og slapp pusten. Den røde lampa ­blinket på veggen, og den hissige pipinga roet henne. For hun visste at hun snart ville høre dem. Skrittene.


  Fire kropper flommet inn i rommet. Hender løftet henne fra gulvet og opp i senga. Holdt rundt henne. Linn ­klamret seg til tryggheten før hun igjen slapp taket, og fortsatte å lire av seg alle de ufine ordene hun kunne. Hjernen ­klarte ikke lenger å skille det som var fake fra det ekte. De for­hatte stemmene var på plass i hodet sammen med den ­grønne dragen. Linn sparket med føttene. Hun skjønte ingenting. Kjempet desperat mot sprøytespissen som ble trykket mot låret ­hennes. Faen i helvete. Fitter! De holdt henne fast. Fem stykker var det som holdt henne, og hun kunne ikke ­bevege en finger. Hun kjente ikke sprøyta. Ikke før innholdet ble presset inn under huden. Noen snakket beroligende til ­henne.


  «Snart er det bra, Linn.»


  «Aldri. Ikke faen!» sa hun.


  Ebbe så på henne, og de grå øynene hans var svarte i ­pupillene. Linn så at han var rød i ansiktet, og at leppa hans hadde hovnet. Han la en pekefinger over munnen. Hun ­kjente angst bare ved synet av ham.


  «Få ham vekk!» sa Linn. «Jeg vil ikke ha ham her.»


  Ebbe trakk seg unna uten å protestere, forsvant ut på korri­doren og ble borte.


  Linn hadde metallsmak i munnen. Sykepleierne strøk ­henne som om hun var et lite barn. Det var søvndyssende. Stemmene deres ble utydelige etterhvert. Hun la hodet til­bake på puta. Lente seg inntil den som en god venn, og ­pustet. Inn og ut. Inn og ut.


  Da hun våknet, var ikke Ebbe å se. Hadde hun drømt alt sammen? Drømt at Ebbe hadde vært i rommet?


  «Føler du deg bedre nå?»


  En sykepleier med askegrått hår samlet opp i en knute i nakken, satt i stolen Ebbe hadde sittet i. Hun hadde brune øyne, og Linn hadde aldri sett henne før.


  «Jeg heter Sana.» sa sykepleieren, og rakte henne hånden. Linn nikket svakt uten å ta i den.


  «Ok.» sa hun.


  «Så bra at du føler deg ok.» Sana smilte med hvite, jevne tenner.


  «Jeg føler meg slettes ikke ok», sa Linn.


  «Unnskyld, men jeg trodde du svarte på spørsmålet mitt», sa hun og klappet henne på armen. «Jeg spurte deg hvordan du hadde det».


  «Jeg har det jævlig» sa Linn.


  Det var ikke sant, for medisinene kneblet henne. Linn kunne ikke føle noe som helst. Også det var sykt ubehagelig. Hun reiste seg fra senga, og sjanglet ut på toalettet. Knærne skalv, og hun måtte støtte seg til veggen for ikke å falle. Hun skrudde på vasken, og lot kaldt vann renne en stund før hun formet hendene til en skål og klasket vann i ansiktet. Etterpå tørket hun seg på et hvitt håndkle med blå stripe, rev av seg den lyseblå sykehusskjorta, og fant sitt eget tøy i en plast­pose på gulvet. Noen hadde krøllet klærne hennes sammen og stappet dem ned i en søppelpose . Knyttet en hard knute på, og slengt det inn på badet.


  Linn slet opp posen og dro frem den hvite genseren og buksa som luktet fiskeslo og tang. Hun kunne ikke gå rundt med den. Stinke. Hun tok på seg genseren, men la buksa tilbake i den ødelagte posen.


  «Vil du ha mat?»


  Sanas stemme lød unaturlig lys utenfor døra.


  «Ok.» svarte hun, åpnet skyvedøra og tok imot en skive med leverpostei, et glass lettmelk og en varm kopp kaffe på brettet pleieren rakte henne. Det duftet av pappkruset, men da hun tok en slurk av koppen, smakte det ingenting.


  «Du skal i samtale med Håkan His om en halvtime,» sa Sana.


  Håkan His. Linn kjente psykologen godt. For henne var han holdepunktet i livet. Mannen hun virkelig stolte på. Hun kunne se ham for seg. Den bøyde nakken når han tenkte. Måten han gned hendene sammen på og formet de bleke ­leppene til omstendelige ord. Hun kunne kjenne lukta av ham. Duften av matpapir og nystrøket bomull.


  Da det banket på døra, og den blanke issen hans kom først inn i rommet, slappet Linn helt av. Håkan His subbet over dørstokken på velbrukte brune mokasiner. Han hadde runde briller ytterst på nesa, og deler av den rutete bommullsskjorta flagret over bukselinningen. Psykologen nikket til henne, og satte seg ytterst på lenestolen ved vinduet. Han mumlet et par høflighetsfraser, før han sveipet fingrene over nettbrettet. Omsider kremtet han.


  «Linn Knutsen Bye. Ja vel …»


  Han fortsatte å stirre på brettet. Taus, i noen sekunder til.


  «Her har vi et innkomstnotat ja. Nå skal vi se …»


  Linn festet øynene i det gule taket. Fulgte flua som surret rundt. Den fløy ut i rommet for så å bli sugd tilbake som om lysrøret var en magnet. Hardt og brutalt ble den dratt inn, hver gang den hadde kjempet seg fri og på ny svirret rundt i taket. Om og om igjen. Hun lurte på om flua kjente noe hver gang den smalt inn i lysrøret.


  Linn kunne ikke huske en dritt fra innleggelsen. Nesten alt som hadde hendt var slettet fra hjernens harddisk. Hun husket bare Ebbe. Var det tilfeldig? At Ebbe hadde vært der?


  Det prikket i tinningen, og rykket i den venstre foten. ­Uansett hvor hardt hun prøvde å stoppe det, fortsatte foten å ­riste.


  «Når merket du hallusinasjoner for første gang», spurte Håkan His.


  Hun fór sammen. Som om psykologen dyttet henne inn i et hjørne. Hva skulle hun svare? Hadde hun et svar? ­Hallusinasjoner? Så det var det det hadde vært?


  «Når jeg for første gang hørte stemmer, er det det du ­mener?» spurte hun.


  «Ja. Nettopp.»


  Han nikket oppmuntrende, og bøyde nakken. «Og når du så disse uvanlige bildene i hodet ditt for første gang?»


  Det hadde vært så mange episoder. Så mange bilder. ­Skremmende bilder av mennesker både fjernt og nært som plutselig endret utseende. Befalte henne å gjøre skrekkelige ting. Drepe … Hodet som fylte seg med stemmer som ­befalte. Kroppen hadde handlet, men likevel hadde hun følt seg kneblet.


  «Noen år siden», sa Linn og så på ham. «Men jeg husker ikke akkurat når.»


  Bildene kom og gikk. Hele tiden. Synet av den grønne dragen med skjellete hud. Hver gang den åpenbarte seg i hodet, kommanderte den henne.


  Linn hev etter pusten. Lukta av tauverk og olje trengte seg opp i nesa. Synet av menn med harde hender, Torungen­mannen og pastoren. Kroppen som gynget i en ubeskrivelig smerte. De to, hun og Torungenmannen i den gamle ­sjekta. Lyden av det fine, gule skjørtet som revnet. Blikket som ­søkte hvile. Søkte mot Lille Torungen. Øynene klamret seg til det hvite fyret med rød ring. Som om det var en livbøye.


  «Mor!»


  Linn ropte på henne i fortvilelse. Ropte i smerte. Ga opp å kjempe.


  Linn ropte på henne nå også. På mor.


  «Mor.» ropte hun. Som om alt det grusomme skjedde på nytt. Her inne på rom 102.


  Mor var ikke her nå heller.


  Linn hadde funnet moren på en benk i parken like ved ­Kjølelagerkaia. Hun hadde en flaske sprit i hånden. Selv om det grusomme hadde skjedd med Torungenmannen, lå ­moren på en benk og sov. Det hadde splittet Linns tanker. Mor hadde latt mannen skade henne. Hun hadde byttet henne bort mot en flaske alkohol.


  Det var da dragen hadde vist seg for aller første gang. Den grønne dragen. Da moren kom hjem fra parken og Linn satt alene i stua med ødelagte klær og bankende underliv. ­Blødende med et av morens sanitetsbind i trusene. Oppløst i tårer.. Moren ofret henne ikke et blikk. Hun hadde ­sjanglet bort på sofaen og snorket alkoholrus ut i rommet. Dragen befalte Linn til å gjøre det. Først hadde hun vært liten og svak. Så hadde dragen blåst krefter i henne. Blåst henne opp som en slapp badering. Sekundene etterpå var støvsugd fra hukommelsen. Hun hadde kommet til seg selv med en spritflaske i hånden. Den var full av blod. Rødt klissete blod. ­Moren lå blødende på gulvet.


  «Linn, se på meg. Pust.»


  Håkan His hadde reist seg fra stolen. Han sto ved senga og ristet i henne. Hun fylte lungene med dype åndedrag. Hørte hvordan psykologen sukket. Han la hånden på panna ­­hennes og strøk henne.


  «Kan du sette ord på hva du føler akkurat nå?» sa han.


  Spyflua surret i taket. Ellers var det stille. Linn hørte at den traff lysrøret på nytt. Hørte hvordan det freste og luktet svidd. Flua falt fra taket og ned på dynetrekket hennes. Like foran ansiktet. Den ble liggende på ryggen med sprikende bein. Hun rettet pekefingeren mot den, og så opp på Håkan.


  «Sånn», sa hun. «Sånn føler jeg meg akkurat nå.»


  Så snudde hun ryggen til ham, og dro dyna over hodet.

